IKT gramotnosť

IKT gramotnosť  (angl. information and communication technology literacy, resp. ICT literacy) predstavuje kompetenciu využívať digitálne technológie, komunikačné nástroje alebo siete pre účely prístupu k informáciám, ich organizácie, integrácie, hodnotenia a tvorby v znalostnej spoločnosti.

V inom chápaní je konštrukt IKT gramotnosti interpretovaný ako informačná, komunikačná a technologická gramotnosť (angl. information, communication, and technology literacy) a definovaný ako kompetencia určiť informačnú potrebu a využiť širokú škálu nástrojov, technológií a techník na vyhľadávanie, nájdenie, používanie a využitie informácií vedúcich k uspokojeniu informačnej potreby. Problematika IKT gramotnosti je v prieniku najmä s príbuznými konceptami informačnej gramotnosti a digitálnej gramotnosti.

Podľa českého odborníka Jiřího Dostála IKT gramotnosť ako gramotnosť v oblasti informačných a komunikačných technológií je súborom kompetencií, ktoré jednotlivec potrebuje, aby bol schopný sa rozhodnúť ako, kedy a prečo použiť dostupné IKT a potom ich účelne použiť pri riešení rôznych situácií pri učení aj v živote v meniacom sa svete. IKT gramotnosť v tomto zmysle zahŕňa:

 praktické zručnosti a vedomosti, ktoré jedincovi umožňujú účinne používať jednotlivé IKT,
 schopnosť s využitím IKT zhromaždiť, analyzovať, kriticky vyhodnotiť a použiť informácie,
 schopnosť využiť IKT v rôznych kontextoch a na rôzne účely na základe porozumenia pojmov, konceptov, systémov a operácií,
 vedomosti, zručnosti, schopnosti, postoje a hodnoty, ktoré vedú k zodpovednému a bezpečnému využitiu IKT,
 schopnosť prijímať nové podnety v oblasti IKT a kriticky ich posudzovať, porozumieť rýchlemu vývoju technológií, ich významu pre osobný rozvoj a ich vplyvu na spoločnosť.

Referencie 

Informačná veda
Gramotnosť